Kaksi uutta liittoa on torstaina ilmoittanut tukitoimista Postin lakossa.

Pääluottamusmies Leo Harra lakkoili tiistaina. IL TV

Postin lakkoilevat PAU:n jäsenet ovat saamassa uutta tukea muilta liitoilta.

34 000 jäsenen Sähköliitto ilmoitti torstaina tukevansa PAU:n työtaistelua.

Sähköliiton hallitus on tänään päättänyt, että liitto tukee Posti- ja logistiikka-alan unioni PAUn työtaistelua. Sähköliitto on valmiina käynnistämään tukitoimet.

PAUn lakko alkoi maanantaina 11. marraskuuta, ja se jatkuu 24. marraskuuta saakka. Seuraavat työnseisaukset alkaisivat ilmoituksen mukaan 25. marraskuuta ja jatkuisivat 8. joulukuuta asti, todettiin liiton nettisivuilla.

Iltalehti ei toistaiseksi tavoittanut Sähköliiton johtoa kommentoimaan, millaisia tukitoimet voisivat olla. Sähköliitto on myös itse työtaistelutilanteessa. Se oikoo nettisivuillaan harhakäsityksiä, joita liiton mukaan levitetään netissä.

220 000 jäsenen suurliitto PAM, eli Palvelualojen Ammattiliitto, ilmoittaa myös liittyvänsä PAU:n tueksi työtaisteluun. PAM on aiemmin kertonut, ettei se lähetä jäsenilleen kirjepostia Postin lakon aikana.

PAM:in hallitus käsitteli tänään torstaina 14.11. Posti- ja logistiikka-alan unioni PAU:n työehtosopimusneuvotteluja ja niiden tukemista. Hallitus päätti PAM:in tukitoimista, jotka julkaistaan maanantaina 18. marraskuuta.

Posti- ja logistiikka-alan unionin lakko alkoi maanantaina 11.11. ja on nyt käynnissä neljättä päivää. PAU on julistanut postinjakelun, käsittelyn ja kuljetuksen lakkoon. PAM on jo aiemmin muistuttanut, että lakon alaista työtä ei tehdä. Myös vuokratyöt ovat siis lakon alaista työtä.

Posti tiedottaa lakon vaikutuksista aikaisintaan torstaina kello 18 aikaan. Uutta tietoa vaikutuksista ei torstaina päivällä ole kerrottu.

Seuraavan kerran lakkotilannetta sovitellaan perjantaina. Keskiviikon neuvottelut eivät tuoneet läpimurtoa.